รองนายกรัฐมนตรี ขออย่านำวุฒิการศึกษาเปรียบเทียบตำแหน่งรัฐมนตรี เพราะถือเป็นนักบริหาร ต้องสามารถทำงานได้
นายวิษณุ เครืองาม รองนายกรัฐมนตรี กล่าวถึงกรณีที่มีการวิจารณ์ว่าการแต่งตั้งรัฐมนตรีใหม่ มีวุฒิการศึกษาไม่ตรงกับกระทรวงที่ต้องบริหารงาน โดยเฉพาะรัฐมนตรีว่าการกระทรวงศึกษาธิการ ที่จบการศึกษาด้านเศรษฐศาสตร์ว่า ขออย่าวิจารณ์เรื่องวุฒิการศึกษา เนื่องจากรัฐมนตรีมีหน้าที่บริหารงานในภาพรวม ไม่จำเป็นต้องมีความเชี่ยวชาญเฉพาะทางก็ได้ พร้อมยกตัวอย่างพระราชดำรัสในหลวงรัชกาลที่ 9 ในครั้งที่แต่งตั้งนายจาตุรนต์ ฉายแสง เป็นรัฐมนตรีว่าการกระทรวงยุติธรรม ว่ารัฐมนตรีนั้นไม่ใช่ผู้ปฎิบัติการ แต่เป็นนักบริหาร ดังนั้นจะจบการศึกษาด้านใดมา ก็ถือว่าเป็นนักบริหาร ต้องบริหารงานได้ ขณะเดียวกันในอดีตก็เคยมีการแต่งตั้งรัฐมนตรีที่ไม่ตรงกับวุฒิการศึกษา ซึ่งแม้ตอนแรกจะไม่เป็นที่ยอมรับ แต่ต่อมาผลการทำงานเป็นที่ประจักษ์ จนทุกคนยอมรับและชื่นชม